**Taina nopţii**

*George Topârceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În lumina lunii doarme

Casa dragii mele,

I-au cuprins pridvorul tainic

Ramuri de zorele.

Dulci chemări nelămurite

Tremură departe.

Draga mea a dat sfioasă

Crengile-ntr-o parte.

Şi pridvorul parc-aşteaptă,

Oaspele grădinii,

Dar mă bate luna-n faţă

Şi mă ştiu vecinii…

– Lună albă, lună mută,

Lună călătoare,

Cum te-aş smulge de pe ceruri

Să te-arunc în mare!…